সাইকেল দিয়ে শুরু। পরের ধাপে মাধ্যমিকের পরীক্ষার্থীদের টেস্ট পেপার। সঙ্গে আবার পাঠ্যপুস্তকও। তিনটি ক্ষেত্রে একটিই মিল রয়েছে। এ সবই বিনামূল্যে বিতরিত। স্কুলপড়ুয়াদের বিনামূল্যে একের পর এক পরিষেবা দিতে গিয়ে কার্যত ঝোলা উপুড় করে দিচ্ছে রাজ্য সরকার। কিন্তু প্রশ্ন উঠেছে পড়াশোনার মানোন্নয়নের সঙ্গে এগুলির আদৌ কোনও সম্পর্ক রয়েছে কি না। বরং আগামী বছরের ১১ লক্ষের বেশি মাধ্যমিক পরীক্ষার্থীর বিনামূল্যে টেস্ট পেপার দেওয়ার পিছনেও রাজনীতির গন্ধ পাচ্ছেন শিক্ষাবিদ এবং শিক্ষক সংগঠনের সঙ্গে যুক্ত অনেকেই। কয়েক সপ্তাহ আগেই জঙ্গলমহলে গিয়ে মুখ্যমন্ত্রী মাধ্যমিক পরীক্ষার্থীদের বিনামূল্যে টেস্ট পেপার দেওয়ার কথা ঘোষণা করেছিলেন। সোমবার সেই কাজের সূচনা করলেন শিক্ষামন্ত্রী পার্থ চট্টোপাধ্যায়। তবে রাজ্যের স্কুলস্তরের একাধিক শিক্ষক সংগঠনের অভিযোগ, আগামী বছর বিধানসভা ভোটের কথা মাথায় রেখেই সরকার এই সিদ্ধান্ত নিয়েছে। তাঁদের ব্যাখ্যা, এবিটিএ-সহ বিভিন্ন সংস্থার টেস্ট পেপারের যথেষ্ট চাহিদা রয়েছে। কিন্তু সেই তুলনায় পর্ষদের প্রকাশিত টেস্ট পেপারের চাহিদা যে কম তা গত বছরেই বোঝা গিয়েছিল। বিক্রির জন্য বাজারে ছাড়লে এ বারেও যে অন্য টেস্ট পেপারের সঙ্গে প্রতিযোগিতায় পর্ষদের টেস্ট পেপার টিকে থাকতে পারবে না, তা বুঝতে পেরেই এ বার বিনামূল্যে টেস্ট পেপার দেওয়ার সিদ্ধান্ত নেন খোদ মুখ্যমন্ত্রী। অর্থাৎ, ভর্তুকি দিয়ে টেস্ট পেপার ছাপিয়ে তা পরীক্ষার্থীদের মধ্যে বিতরণ করে কার্যত ১১ লক্ষেরও বেশি অভিভাবকের মন জয় করার চেষ্টা হচ্ছে বলে অভিযোগ তুলেছে শিক্ষক সংগঠনগুলির অনেকেই। অনেকে বলছেন, পর্ষদের ছাপানো নিম্নমানের টেস্ট পেপার পরীক্ষর্থীদের উপরে জোর করে চাপিয়ে দেওয়া হল। নিখিলবঙ্গ শিক্ষক সমিতি-র (এবিটিএ) সাধারণ সম্পাদক উৎপল রায় বলেন, ‘‘সরকার হাততালি কুড়নোর জন্যই এই কাজ করছে। এটা একেবারেই ঠিক নয়। গত বছরে টেস্ট পেপার বিক্রি হয়নি। এ বারে তাই নির্বাচনের কথা মাথায় রেখে অন্যায় কাজ করছে পর্যদ।’’ তিনি আরও জানান, পর্ষদই মাধ্যমিক পরীক্ষার নিয়ামক। ওই সংস্থাই টেস্ট পেপার প্রকাশ করলে পড়ুয়াদের মধ্যে বিভ্রান্তি ছড়ায়। কিন্তু তা-ও জনপ্রিয় হয়নি। তাই জোর করে চাপিয়ে দিয়ে ভোটের ফায়দা তুলতে চাইছে সরকার। তিনি দাবি করেন, ইতিমধ্যেই পাঁচ লক্ষের বেশি টেস্ট পেপারের অর্ডার এসেছিল। তা ছাপিয়ে বাজারে চলেও গিয়েছে। আরও হবে বলেই আশা।’’ রবীন্দ্রভারতী বিশ্ববিদ্যালয়ের প্রাক্তন উপাচার্য পবিত্র সরকারের মন্তব্য, ‘‘কয়েক মাস পরেই বিধানসভা নির্বাচন। তাই সরকারকে একটু উদার মুখ দেখাতে হবে। সে কারণেই এই উদ্যোগ বলে মনে হচ্ছে। এতে যদি পড়ুয়ারা উপকৃত হয় তবে ভালই হবে। কিন্তু আদৌ তা হবে কি না তা নিয়ে সংশয় রয়েছে।’’ যাদবপুর বিশ্ববিদ্যালয়ের প্রাক্তন উপাচার্য অশোকনাথ বসুর মনে হয়েছে, ‘‘নির্বাচনের আগে এই পদক্ষেপ আসলে একটি চমক। শিক্ষার মানোন্নয়নের সঙ্গে এর কোনও সম্পর্ক নেই। এটা আসলে অর্থহীন।’’ প্রেসিডেন্সি কলেজের প্রাক্তন অধ্যক্ষ অমল মুখোপাধ্যায় প্রশ্ন তুলেছেন, ‘‘টেস্ট পেপারের মূল্য এমন দামী নয় যে পড়ুয়ারা তা কিনতে পারবে না। জনগণের টাকায় এই খয়রাতি করার অধিকার সরকারকে কে দিয়েছে?’’ তাঁর মন্তব্য, সরকারি কর্মচারীদের ভাতা বন্ধ রয়েছে। সেই সমস্ত প্রয়োজনীয় কাজ সরকার আগে করুক। টেস্ট পেপার বিলি নিয়ে যে সব প্রশ্ন উঠেছে সেগুলিতে আমল না দিয়ে শিক্ষামন্ত্রী পার্থ চট্টোপাধ্যায় বলেন, ‘‘এর সঙ্গে ভোটের কোনও সম্পর্ক নেই। এর আগেও নবম শ্রেণি পর্যন্ত পাঠ্যপুস্তক দেওয়া হয়েছে। তখন তো এই প্রশ্ন ওঠেনি।’’ যাঁরা এই টেস্ট পেপার বিলির কাজকে কটাক্ষ করেছেন তাঁদের উদ্দেশে পার্থবাবু বলেন, ‘‘যে সমস্ত মহামান্য শিক্ষাবিদ এ সমস্ত কথা বলছেন তাঁদের বলি, তাঁরা কোন রাজনৈতিক দৃষ্টিভঙ্গি থেকে এ সব বলছেন রাজ্যের মানুষ তা লক্ষ্য করছেন।’’ কেন এই বিনামূল্যে টেস্ট পেপার বিতরণ তার ব্যাখ্যা দিতে গিয়ে পার্থবাবু বলেন, ‘‘পড়ুয়ারা যেন নিয়মিত স্কুলে আসে, মেধা যেন রাজ্যের বাইরে চলে না যায়, সে কারণে সমস্ত রকম পদক্ষেপ সরকার করছে। মুখ্যমন্ত্রী সেই কথা মাথায় রেখেই বিনামূল্যে টেস্ট পেপার দেওয়ার ঘোষণা করেছিলেন।’’ মন্ত্রীর ঘোষণা, ১৯ নভেম্বর পর্যন্ত সমস্ত স্কুলেই ওই টেস্ট পেপার দেওয়া হবে। কেউ না পেলে সে পর্ষদ থেকেও তা সংগ্রহ করতে পারে বলে জানান মন্ত্রী।